Trein bars deur buffer en beland op walvis se stertvin | Netwerk24
03 November 2020 16:16
'n Treindrywer in Nederland het wonderbaarlik ontkom nadat die voorste wa deur die buffer aan die einde van die spoorlyn gebars en op die stertvin van 'n enorme walvisbeeld te lande gekom het.
Die voorval het Sondag omstreeks middernag in die De Akkers-treinstasie in Spijkenisse naby Rotterdam gebeur. Die wa het deur die lug gevlieg en 'n paar meter verder op die stertvin van die massiewe beeld, Whale Tails, te ruste gekom en sowat 10 m hoog in die lug bly hang, berig die BBC.
Die drywer, wat alleen in die trein was, het self by die wa uitgeklim.
Die trein wat op die walvis tot stilstand gekom het in Spijkenisse, Nederland, word beveilig om dit te verwyder. Foto: AP
Nuuskieriges het na die stasie gestroom om die petalje te aanskou. Volgens The Guardian moes die owerhede die skare daaraan herinner dat die beperkings rondom die koronavirus steeds geld.
Terwyl die ondersoek na die oorsaak van die ongeluk voortgaan, het ingenieurs Maandag nog probeer kyk hoe hulle die trein kan stabiliseer en die wa veilig van die beeld af kan lig, het CNN berig.
Maarten Struijs, wat die beeld geskep het wat in 2002 aan die einde van die spoorlyn opgerig is, is verstom dat die beeld nie gebreek het nie omdat hy meen die plastiek ná bykans twee dekades al bros moet wees.